**Lüganuse valda kavandatava Viru Keemia Grupp AS biotoodete tootmiskompleksi eriplaneeringu asukoha eelvaliku otsuse eelnõu ja keskkonnamõju strateegilise hindamise I etapi aruande avalik väljapanek ja arutelud**

Lüganuse Vallavalitsus korraldab eriplaneeringu asukoha eelvaliku otsuse eelnõu ja keskkonnamõju strateegilise hindamise (*edaspidi KSH*) I etapi aruande **avaliku väljapaneku** **5.04.-4.05.2023.**

Materjaliga saab tutvuda Lüganuse vallavalitsuses tööaegadel ning elektrooniliselt valla veebilehel **alates 5. aprillist 2023** ja eriplaneeringu portaalis <https://hendrikson.ee/maps/BTT-EP/>

Avaliku väljapaneku jooksul on igal isikul õigus avaldada oma arvamust. Arvamused palume saata Lüganuse Vallavalitsusele elektrooniliselt aadressile [valitsus@lyganuse.ee](mailto:valitsus@lyganuse.ee) või postiaadressile Keskpuiestee 20 Kiviõli 43199 Lüganuse vald Ida-Viru maakond.

Avaliku väljapaneku tulemusi tutvustavad **avalikud arutelud** toimuvad **6. juunil** **2023** järgmiselt: **Aa mõisas** (Aa küla) algusega **kell 11.00** ja **Kohtla-Järve Kultuurikeskuses** (Keskallee 36, Kohtla-Järve linn) algusega **kell 14.00** ja **Kiviõli Rahvamajas** (Rahvamaja 2, Kiviõli linn) algusega **kell 17.00**.

Avalikul arutelul tutvustab Lüganuse Vallavalitsus avaliku väljapaneku kestel esitatud kirjalikke arvamusi ja oma seisukohti nende kohta ning vastab muudele teemat käsitlevatele küsimustele.

Eriplaneeringu koostamise eesmärk on kaaluda biotoodete tootmiskompleksi (*edaspidi BTT*) rajamise võimalikkust, leida võimalusel selleks sobivaim asukoht ning koostada selle rajamiseks detailne lahendus. Eriplaneeringu määratletud ala hõlmab 159,5 km2 suuruse osa Lüganuse valla territooriumist. Eriplaneeringu ala paikneb valla kirdeosas ja piirneb otseselt Kohtla-Järve linna ning Toila ja Alutaguse valdadega.

BTT-s hakkaks toormena tootma lahustuvat ja tavalist tselluloosi, rohelist energiat ja bioväetisi. Lõpptoodanguna pakendi-, hügieeni-, trüki- ja eriotstarbega paberitoodete tooraine kõrval arendatakse tekstiilitööstusele erinevate kangaste toorainet näiteks viskooskanga tootmiseks. Lisaks avab biotoodete kompleksi väljaarendamine võimaluse laiendada tootespektrit mitmekümne komponendini – vedelkütustest plastifikaatoriteni.

BTT-le sobivaima asukoha leidmiseks viidi läbi asukoha eelvalik ja KSH. Asukoha eelvaliku tegemisel kaaluti kahte võimalikku asukohta, mille tulemusena selgus BTT sobivaim asukoht.

Tootmiseks vajaliku toorveena kavandatakse kasutada kaevandustest väljapumbatavat vett, välistatud ei ole ka merevee kasutus. Tootmise käigus tekkiva reovee töötlemiseks rajataks vastav puhasti, puhastatud vesi suunatakse Soome lahte. Puhastatud heitvee trassi osas on mereni jõudmiseks välja pakutud erinevad variandid, lõplik otsus puhastatud heitvee trassi asukoha osas selgub eriplaneeringu detailse lahenduse käigus.

Peamiseks juurdepääsuteeks on kavandatud Aa-Kohtla tee, mille kaudu on otseühendus Tallinn – Narva maanteega.

KSH I etapi hindamise tulemusena ei ilmnenud piiriülese mõju esinemist, samuti ei tuvastatud BTT ja võimalike trasside asukohavalikuga seoses olulist ebasoodsat keskkonnamõju.